Brittanje nie land van melk en heuning | Netwerk24
Brittanje nie land van melk en heuning
Graham Bam, Rawsonville
Ek deel Annelie Botes (Van alle kante, 16.11) se beskrywing van die hartseer met die groet van kinders wat oorsee vertrek. Ek het 'n getroude dogter wat 18 jaar gelede met 'n tweejaar-werkpermit na Engeland vertrek het, en vandag nog daar is. Die verlange is blywend, veral as ouers ouer word. Ek deel ook haar positiewe indruk van 'n land waar dit voorkom asof alles werk. Met verskeie besoeke aan Brittanje was dit een van die hoogtepunte van ons besoeke.
My kinders het 'n wens uitgespreek om eendag na Suid-Afrika terug te keer. Hierdie wens word sterk ondersteun deur my skoonseun, wat nie 'n Suid-Afrikaanse burger is nie. Botes is van mening dat haar kinders nooit weer permanent in Suid-Afrika moet kom woon nie. Sy spreek haarself by implikasie sterk uit teen negatiewe aspekte van die Suid-Afrikaanse lewenswyse, waarvan ons almal deeglik bewus is.
Ek gaan nie probeer om ernstige probleme in ons land goed te praat nie, maar om Brittanje te beskryf as 'n land van melk en heuning is bloot 'n mistasting. Ja, 'n mens voel seker veiliger in Brittanje, maar dit hang beslis af van waar jy bly. Daar is talle plekke in Brittanje waar vreemdelinge beslis nie veilig is nie. Dieselfde geld natuurlik ook Suid-Afrika.